《温泉行》
宋代·李复

骊山鸿濛凝白烟，山根阴火煮玉泉。阴灵炎炎燃礜石，石焰不灭何千年。

珠阁缥缈飞凤来，素衣仙人坐高台。台前香引流水出，白玉莲花九叶开。

泓渟分去浮轻碧，中有纯阳无限力。四时独不放春归，散向人间消百疾。

琼树他年日月新，霓裳舞动蜀山尘。寒云怨锁遗宫冷，林叶岩花秋复春。

灵泉有灵天降福，山神严呵不可触。祖龙心秽慢神天，毛发流腥身被毒。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。